<classify> TAASISI ya Kuzuia na Kupambana na Rushwa Takukuru, imeiomba Mahakama ya Hakimu Mkazi Kisutu kumchukua mshitakiwa ambaye ni mmiliki wa Kampuni ya Kufua Umeme ya Independent Power IPTL, Harbinder Sethi kwa ajili ya kukamilisha kuchukua maelezo yake.Wakili wa Takukuru, Leonard Swai mbele ya Hakimu Mkazi Mkuu, Huruma Shaidi kuwa kesi hiyo imekuja kwa ajili ya kutajwa na kwamba upelelezi haujakamilika. Alidai kuwa wachunguzi kutoka taasisi hiyo ya Takukuru wataenda kumchukua Sethi gerezani kwa ajili ya kwenda kumhoji ofisini kwao.Wakili wa utetezi, Dorah Mallaba alidai kuwa ni lazima wakili wa mshitakiwa Sethi awepo wakati anapochukuliwa maelezo na maofisa hao wa Takukuru. Hata hivyo, upande huo wa utetezi uliutaka upande wa mashitaka kuhakikisha wanakamilisha upelelezi mapema na kwa wakati ili kesi hiyo iweze kuendelea katika hatua inayofuata.Baada ya mawakili hao kueleza hayo, Hakimu Shaidi aliahirisha kesi hiyo hadi Novemba 8, mwaka huu kwa ajili ya kutajwa ili kuangalia kama upelelezi utakuwa umekamilika ama la.Mbali na Sethi mshitakiwa mwingine katika kesi hiyo ni mfanyabiashara James Rugemarila ambao kwa pamoja wanakabiliwa na mashitaka 12 ya uhujumu uchumi kwa kula njama, kujihusisha mtandao wa uhalifu, kumghushi, kutoa nyaraka za kughushi, kujipatia fedha kwa njia za udanganyifu, kutakatisha fedha na kuisababisha serikali hasara ya dola za Marekani milioni 22.19 na Sh bilioni 309.46.Washitakiwa hao wanadaiwa kuwa Oktoba 18, mwaka 2011 na Machi 19 , mwaka 2014 jijini Dar es Salaam walikula njama katika nchi za Afrika Kusini, Kenya na India ili kutenda kosa.Aidha, inadaiwa katika mashitaka ya kujipatia fedha kwamba kati ya Novemba 28 na 29, mwaka 2011 na Januari 23, mwaka 2014 katika Makao makuu ya Benki ya Stanbic Kinondoni na Benki ya Mkombozi tawi la Mtakatifu Joseph, kwa ulaghai washitakiwa hao walijipatia kutoka Benki Kuu ya Tanzania BoT, Dola za Marekani milioni 22.19 na Sh bilioni 309. 461.37. Washitakiwa wamerudishwa rumande kwa kuwa mashitaka hayo hayana dhamana kwa mujibu wa sheria.  <topic>: kitaifa 